"Sen on pakko olla vittu sentilleen" – uuden polven teknikot Anni-Sofia Annala ja Fanni Vuori ovat masokistisen perfektionistisia - Nälkä\n”Sen on pakko olla vittu sentilleen” – uuden polven teknikot Anni-Sofia Annala ja Fanni Vuori ovat masokistisen perfektionistisia\nYleisö on ahtautunut täpötäyteen saliin. Tilassa kuuluva puheensorina kielii innokkaasta odotuksesta ja velloo epämääräisenä mutta tasaisena peittona ihmisten päiden yllä, kunnes valot himmenevät ja esirippu aukeaa. Bändi lyö sisään ensimmäisen soinnun, ja yleisö repeää juhlimaan. Hetken huumaa kestää liki kaksi tuntia. Esiintyjät ovat liekeissä. Timanttinen soundi ja musiikin mukana hengittävät valot saavat ihmiset tuntemaan olevansa yhtä – yhdessä kauniita ja voimakkaita. Ilta on ollut täydellinen. Esiintyjät ovat tehneet siitä ikimuistoisen. Juuri siksi yleisö mylvii mielihyväänsä ja kaataa lavalle ylitsevuotavan auditiivisen cocktailin tyytyväisyyttä, kiitollisuutta ja rakkautta…\n– Paitsi sitten, jos joku menee vikaan, niin kyllä kaikki paska tulee teknikoille! muistuttaa ääniteknikko Anni-Sofia Annala.\nNiin, teknikot… Ilman teknikoita ei ole onnistuneita keikkailtoja eikä kiertueita. Teknikot tulevat ensimmäisinä paikalle rakentamaan illan settiä ja lähtevät viimeisinä purettuaan esityksen puitteet.\nNetissä kiertää muusikoita piikittelevä Henry Rollinsin nimiin luettu sitaatti, jossa vaaditaan esiintyvän artistin ja teknikon palkkojen vaihtoa.\nKunnollisen palkan lisäksi teknikot ansaitsevat runsaasti nykyistä enemmän arvostusta.\nTämä artikkeli kertoo kahden nuoren livemusiikin parissa työskentelevän ammattilaisen urasta, arjesta ja ajatuksista.\nAnni-Sofia Annala on tuttu jokaiselle Helsingin Nosturin ylä- tai alakerrassa viime vuosina keikkailleelle muusikolle. Talon ääniteknikkona Annala miksaa illasta riippuen joko saliääntä tai esiintyjien monitoreita. 24-vuotias ammattimiksaaja myös viettää kesiään Suomen suurimmilla festivaaleilla Akun Tehtaan tekniikkatiimissä ja kiertää erilaisten bändien mukana, esimerkiksi juuri Fullsteamin kanssa sopimuksen tehneen Varvaran saliäänimiksaajana, 10-henkisen Sleep of Monstersin monitorimiksaajana sekä Ville Maljan liidaaman Dallas Kalevalan kanssa.\nAnnalan ensikosketus teknikon ammattiin oli puolen vuoden työharjoittelu Nosturissa vuonna 2011. Hän opiskeli tuolloin Ylivieskan ammattiopistossa media-assistenttilinjalla aikomuksenaan valmistua studioteknikoksi. Koulussa mieli kuitenkin muuttui.\n– Mä en vaan jaksa hinkata yhtä biisiä montaa päivää. Se on ihan vitun ärsyttävää, livemiksaaja perustelee.\nHarjoittelun aikana Annala kasvoi osaksi Nosturin tiivistä teknikkoperhettä, ja tehtyään opinnäytetyönsä hän palasi pysyvästi taloon kesällä 2012. Hän aloitti silloisessa Nosturin Alakerrassa (nykyinen Elmun baari) pääteknikkona, Raimo Pesosen manttelinperijänä, ja on sittemmin tehnyt hommia myös yläkerran isommassa salissa.\nFanni Vuori on nuoresta iästään huolimatta ehtinyt toimia valosuunnittelijana jo monta vuotta. Tällä hetkellä hän työskentelee Helsingin Kuudennella Linjalla, tekee freelancerina keikkaa tanssiklubeilla ja kiertää säännöllisesti Suomea ja Eurooppaa ajaen valoja niin pienten artistien kuin suomalaisen urbaanin musiikin kärkinimien tiimeissä – menneen kesän Vuori kiersi ALMA:n kanssa ja tulevan hän viettää View’n tallissa. Valosuunnittelun lisäksi Vuori korjaa ja huoltaa ammatikseen ääni- ja valotekniikkaa.\n”Mä en ole koskaan tehnyt mitään muuta kuin teknikon duunia.”\n24-vuotias Vuori aloitti teknikon uransa vuonna 2012 työharjoittelussa Tampereen Klubilla legendaarisen Pekka ”Peve” Hämäläisen oppilaana. Vuori ei ole suorittanut muodollista teknikon tutkintoa, vaan on oppinut taitonsa vanhemmilta kollegoilta ja tekemällä itse.\n– Olin ensin roudarina ja myymässä Klubilla keikalla olevien artistien oheistuotteita, mutta sitten silloinen valoteknikko lähti armeijaan, ja mä pääsin tekemään valoja, valosuunnittelija kertoo.\nKlubin harjoittelu sujui ilmeisen vakuuttavasti, sillä sen jälkeen Hämäläinen otti Vuoren mukaan apulaisekseen Palefacen kiertueelle. Samaan aikaan nuori teknikko suoritti toista työharjoittelua Tampereen Yo-talolla.\nYlioppilastalolta Vuoren bongasi nykyiseen pestiinsä Kuudennelle Linjalle keikkapaikan entinen ääniteknikko Jaakko Hyvärinen, joka oli kohdannut Fannin oman yhtyeensä keikalla Yo-talolla. Kun Vuoren harjoittelu Tampereella päättyi, lähetti tämä työhakemuksia ”kaikkiin mahdollisiin paikkoihin”. Hyvärinen otti lupaavan valosuunnittelijan Kutoselle oppisopimuskoulutukseen talonteknikon rooliin.\nMasokismia lähentelevää perfektionismia\nKiinnitys keikkapaikan vakituiseen tekniikkahenkilöstöön ja useiden artistien henkilökuntaan ansaitaan kovalla työllä ja omistautuneisuudella. Työmoraalin täytyy olla korkealla, jos mielii päästä yhtä nuorena samaan asemaan kuin nämä liveteknikot.\nHaastattelun edetessä käy selväksi yksi yhteinen tekijä, joka on leimannut molempien haastateltavien uraa: perfektionistinen luonne.\nAnnala ja Vuori toteavat kuin yhdestä suusta, että aina voi tehdä paremmin ja vitsailevat, että tähän mennessä kummallakaan ei ole ollut yhtään hyvää keikkaa. Soundien ruuvaus ja valojen asettelu on pikkutarkkaa hommaa.\n– Sen on pakko olla vittu sentilleen tai muuten mä en pysty, Vuori nauraa kertoessaan valojen asettelusta.\nIllan onnistumiseksi tehdään aina kaikki mahdollinen. Näin toimitaan, vaikka joskus se tarkoittaa toistenkin ihmisten töiden tekemistä. Joskus artistit poistuvat lavalta takahuoneeseen juomaan virvokkeita, vaikka olisi kiire purkaa soittimet pois lavalta. Vuori toteaakin napakasti, että artistit voisivat huolehtia paremmin omien kamojensa kasaamisesta ja roudaamisesta.\n– Muutamia kertoja keikan jälkeen oon joutunut purkamaan yksin kaiken valoista backlineen, vaikka ennen keikkaa bändi on luvannut tulla auttamaan.\nVaikka työ on ajoittain raskasta, mitään ei tehdä puolivillaisesti. Vuori ja Annala ovat oppineet, että piuhoja ei vedetä lavalle miten sattuu, vaan ne asetellaan siististi. Väsyneenäkin ne niputetaan nätisti keikan päätyttyä. Oman kädenjäljen näkeminen tyydyttää ylimääräisessäkin työssä.\n– Tavallaan mä nautin artistin piuhojen niputtamisesta. Jos ne laittaa ne itse, siitä tulee vain hirveä sekamelska, Vuori paljastaa.\nAnnala kokee, että nimenomaan perfektionistinen luonne ajoi hänet teknikon ammattiin. Nuorempana hän soitti pianoa, lauloi kuorossa ja soitti bändeissä. Esiintyminen ei kuitenkaan ollut hänen juttunsa, vaan hän löysi kutsumuksensa miksauksesta.\n– Mä olen sellainen perfektionisti, että mulle ei koskaan jäänyt esiintymisestä sellaista hyvää fiilistä, joka siitä kai pitäisi jäädä. Musta on kivempaa tehdä sivussa hommia.\nSuhteilla ja tarkkuudella\nEi ole salaisuus, että kulttuurialoilla kontakteilla on suuri merkitys toimeksiantoihin. Sekä Annala että Vuori kertovat saaneensa keikkoja ja kiinnityksiä bändien tekniikkatiimeihin enimmäkseen vuosien varrella kertyneiden suhteiden kautta.\nOn toki sanomattakin selvää, että keikkoja ei tarjottaisi, ellei työnjälki olisi erinomaista. Pieteetillä ja tarkkuudella tehdyt keikat poikivat aina lisää työmahdollisuuksia.\n– Mulle on saattanut tulla Facebookissa kaveripyyntö, ja samalla viesti, että ”Hei, sä miksasit meitä kerran Nosturilla. Haluutko lähteä tekemään meitä?”. Tai sitten tuttu kollega kysyy mukaan kiertueelle. Suhteiden kautta tulee melkein kaikki keikat, Annala kertoo.\nSosiaaliset mediat ovat tärkeässä roolissa keikkojen hankkimisessa. Alan ihmiset seuraavat toisiaan ja pyytävät tekemään yhteistyötä. Vuori kertoo innoissaan Mikki Kuntun (kuuluisa valosuunnittelija, joka on työskennellyt esimerkiksi Apocalypticalle ja Kansallisbaletille) alkaneen seurata häntä Instagramissa. Alan huiput eivät siis pyöri vain omissa ympyröissään vaan seuraavat myös alan uusia tuulia.\nLaajoista kontaktipiireistään huolimatta nuoret teknikot eivät verkostoidu tarkoitushakuisesti. Molemmat vain nauttivat uusiin ihmisiin tutustumisesta. Uusien tuttavuuksien tekeminen on suurissa yleisötapahtumissa helppoa, ja suhdeverkostot syntyvät kuin itsestään, koska Suomen musiikkiskene on suhteellisen pieni.\n– Mä olen usein ihan vaan ryypännyt artistien kanssa, jotka käy Kuudennella Linjalla, Kaikussa ja Ääniwallissa, joissa ajan valoja. Olen tutustunut artisteihin sitä kautta, ja sitten jotkut on kysyneet mua duuniin, Vuori kertoo.\nSekä ääni- että valoteknikon työnkuva on mielenkiintoinen ja monipuolinen yhdistelmä, joka vaatii teknistä osaamista, esteettistä näkemystä ja vuorovaikutustaitoja. Kontaktit ja meriitit eivät siis yksinään riitä takaamaan töiden jatkuvuutta.\n– Tärkeintähän on, että tulee hyvin toimeen kaikkien kanssa. Muuten on aika nihkeetä istua samassa pakussa, Annala toteaa.\n– Joo, me ollaan just menossa asuntoautolla 21 päiväksi Euroopan-rundille View’n crewn kanssa. Siitä voisi tulla aika hirveetä, jos me ei oltaisi niin hyviä ystäviä, Vuori jatkaa.\nMolemmilla nuorilla ammattilaisilla on vakituisena tulonlähteenä talonteknikon työ, mutta kumpikin viihtyy paremmin kiertueella. Kysyttäessä preferenssiä molemmat vastaavat ennen kysymyksen loppua.\n– Mä oon tehnyt Nosturia jo niin monta vuotta, että siihen verrattuna kiertäminen tuntuu vielä tosi tuoreelta ja siinä on uutuudenhuumaa, ääniteknikko kertoo.\n– Talossa työ alkaa käydä vähän tylsäksi, jos ei ole minkäänlaista muuttujaa, valosuunnittelija täydentää.\nKiertueilla Vuori nauttii erityisesti valinnanvapaudesta käytettävän kaluston suhteen – varsinkin mikäli valobudjettia on reilusti. Shown valaistuksen suunnittelu ja rakentaminen itse alusta loppuun on palkitsevaa.\nAnnala pääsee kiertueella poikkeamaan talonteknikon rutiineistaan miksatessaan artistien korvamonitoreita. Mikäli esiintyjällä on Nosturissa korvamonitorit, heillä on yleensä myös oma monitorimiksaaja mukana. Annala nauttii myös kiertueen saliäänen miksauksesta, koska toisin kuin talonteknikkona, tuttujen artistien kanssa työskennellessä miksaajakin voi antaa oman taiteellisen panoksensa illan esitykseen.\nAnnala olisi valmis hyppäämään vaikka saman tien autoon ja hurauttamaan Ouluun.\nTalonteknikot eivät pelkää rundaamisen kivijalkaa: kiertuebussissa istumista.\nPitkät välimatkat keikkapaikoilta seuraaville eivät haittaa, vaikka monet pienemmät artistit hajoavat suomalaiseen rock-todellisuuteen nimenomaan ravatessaan kaukana toisistaan sijaitsevien yliopistokaupunkien välejä.\n– Musta on kiva istua autossa, jos on hyvä porukka, jonka kanssa jauhaa paskaa.\nSetämiehet ja uusi polvi\nTeknikkojen ammattikunta on vahvasti miesvaltainen, mutta Annala ja Vuori eivät ole kokeneet sitä ongelmaksi.\nAnnala on törmännyt uransa alkupuolella epäilyihin ja hankaliin asenteisiin esiintyjien ollessa ihmeissään, kun stereotyyppisen äijänkönsikkään sijaan talonteknikkona onkin ollut nuori nainen. Työkokemuksen ja itseluottamuksen kartuttua vastaavia tilanteita ei ole enää tullut vastaan.\nVuori taas ei muista tulleensa koskaan arvostelluksi tai vähätellyksi. Ja jos niin kävisikin, hän ei välittäisi – hän osaa hommansa ja tietää, mitä tekee.\nMolemmat nuoret naiset tuntevat olonsa kotoisaksi alalla. He kokevat miesten kanssa työskentelyn helpoksi vaikeissakin olosuhteissa. Mitään turhaa draamaa ei ole ollut, eikä kukaan kyynelehdi katkenneita kynsiä.\n– Herranjumala, siitä tulis ihan hirveä paskamyrsky, jos mun kynsi katkeis duunissa!\nVuoren heittoa seuraa hyvän tovin kantava naurunpurskahdus.\nEsiintyjät saattavat joskus tottumuksesta kutsua Vuorta ja Annalaa ääni- tai valomiehiksi, mutta kumpaakaan se ei haittaa. Annala huomauttaa, että usein asia on kiusallinen vain lipsauttajalle itselleen.\n– Kutsukoon mua miksikä vaan, kyllä mä ymmärrän, Vuori toteaa.\n– Mutta mä puhun kyllä itsestäni ääniteknikkona, painottaa Annala.\n– Mä taas valosuunnittelijana, skaalaa Vuori.\nAnnala ja Vuori arvioivat, että naispuolisia teknikoita ei ollut Suomessa kovin montaa heidän aloittaessaan uransa. Hiljalleen heitä on alkanut näkyä enemmän.\nTarkkoja tilastoja ei liene olemassa, mutta suorittamani maltillisen otannan kysely musiikin ammattilaisten keskuudessa puoltaa teknikkojen arviota. Pidempään alalla toimineet eivät muista nähneensä naispuolisia teknikoita ennen 2000-lukua, ja rocktaivaan tuoreimmat tähdet taas sanovat tuntevansa kourallisen.\nOn hienoa nähdä, kuinka naispuoliset tekijät alkavat pikkuhiljaa löytää tiensä solistien ja soittajien tonttien lisäksi myös liveteknikon työhön – musiikkikentän viimeiseen linnakkeeseen, joka on ollut täysin miesten vallassa.\nAnni-Sofia Annalan ja Fanni Vuoren kaltaiset ennakkoluulottomat ja taitavat nuoret ammattilaiset palvelevat koko kulttuuria. Siinä missä teknikon rooli on voitu aiemmin nähdä vain bänditoiminnan jatkeena, nykyään osa nuorista haaveilee tähteyden sijaan nimenomaan teknikon työstä.


Maahanmuuttajien kotoutumis-ja kielikoulutus 2020\n11.8.2020 - 31.12.2020, Kuusamo-opisto\nKuusamo-opiston kotoutumiskoulutus on tarkoitettu aikuisille maahanmuuttajille, joilla on jo valmiiksi perustiedot suomen kielestä ja suomalaisesta yhteiskunnasta. Kotoutuminen itselle vieraaseen yhteiskuntaan ja uuden kielen opetteleminen eivät kuitenkaan tapahdu hetkessä – riski syrjäytyä on suuri. Sen lisäksi, että maahanmuuttajan on omaksuttava suomen kieli riittävän hyvin, hänen on opittava myös monia muita suomalaisessa yhteiskunnassa tarvittavia tietoja ja taitoja päästäkseen elämässään Suomessa eteenpäin.\nKotoutumiskoulutuksen tavoitteena on auttaa maahanmuuttajia asettumaan Kuusamoon, kotoutumaan suomalaiseen yhteiskuntaan ja ennaltaehkäistä maahanmuuttajien syrjäytymistä. Koulutuksessa opiskellaan tietoja ja taitoja, joita jatko-opiskelut, työskentely ja eläminen Kuusamossa sekä suomalaisessa yhteiskunnassa edellyttävät. Koulutus tarjoaa opiskelijoille eväitä heidän oman tulevaisuutensa suunnitteluun.\nKoulutuksessa opiskeltavat tiedot ja taidot on jaoteltu viiteen pääteemaan. Teemat on valikoitu siten, että ne sekä parantavat opiskelijoiden kielitaitoa että auttavat heitä tekemään omaa tulevaisuuttaan, työtään ja koulutuspolkuaan koskevia päätöksiä faktoihin perustuen. Opetuksessa teemat yhdistyvät toisiinsa siten, että opiskeltavia asioita käydään läpi eri teemojen näkökulmasta. Tärkein opiskeltava asia on luonnollisesti suomen kielitaito ja muita teemoja ovat arjen taidot, opiskelutaidot, tekniset taidot ja työelämätaidot.\nSuomen kielitaito: Opiskelu alkaa kertausjaksolla, jossa käydään läpi ja kerrataan jo aiemmin opittuja asioita. Opetus painottuu kommunikointitaitoihin ja käytännön kielitaitoon; opiskelijoilla oletetaan olevan jo perustaidot suomen kielestä. Tärkeimpiä osa-alueita ovat mm. sanaston laajentaminen, puhuminen ja kuullun ymmärtäminen, kirjoittaminen ja luetun ymmärtäminen, keskustelutaidot, kielelliset kuvailutaidot sekä lauseiden muodostaminen.\nArjen taidot: Tämä teema tutustuttaa opiskelijat suomalaisessa arkielämässä tarvittaviin tietoihin, taitoihin ja käytäntöihin. Opetuksessa käsitellään mm. terveydenhoitoa, asioimista virastoissa, osallistumista yhteiskunnalliseen elämään, harrastuksia, rahan käsittelyä, suomalaista täsmällisyyskäsitystä, yleistä asioiden hoitamista, asumista, suomalaista hygieniakulttuuria, suomalaista ruokaa sekä suomalaisia tapoja ja käytäntöjä. Yksi tärkeä osa-alue tämän teeman alla on taideopetus, jota järjestetään yhteistyössä alan asiantuntijoiden ja toimijoiden kanssa. Lisäksi opiskelijat tutustuvat Kuusamon luonnon tarjoamiin mahdollisuuksiin retkeillen ja opetellen mm. kalastusta ja marjanpoimintaa.\nOpiskelutaidot: Tämän teeman alla opiskelijat opiskelevat tietoja ja taitoja, joita he tarvitsevat nyt sekä opintopolkunsa seuraavalla askelmalla. Koulutuksen tavoitteena on tehdä läheistä yhteistyötä paikallisten oppilaitosten ja toimijoiden kanssa. Opiskelijat mm. tutustuvat suomalaisiin kouluaineisiin, vierailevat oppilaitoksissa, tutustuvat tarjolla oleviin kouluttautumisvaihtoehtoihin sekä opiskelevat erilaisia oppimisen taitoja ja jatko-opiskeluun tarvittavia tietoja ja sanastoa.\nTekniset taidot: Tämä teema keskittyy opettamaan opiskelijoille Suomessa tarvittavia perustietoja tekniikasta. Teeman tärkein osio on luonnollisesti tietotekniikka. Opiskelijat opiskelevat mm. tietoteknisiä perustaitoja, joita suomalainen työelämä ja opiskelu Suomessa heiltä edellyttävät. Opetuksessa\nhyödynnetään sekä opiston omia, kattavia resursseja että muita käytettävissä olevia resursseja yhteistyössä muiden toimijoiden kanssa.\nTyöelämätaidot: Tämän teeman puitteissa opiskelijat opiskelevat tietoja ja taitoja, joita Suomessa työskenteleminen heiltä edellyttää. Koulutuksen tavoitteena on tehdä yhteistyötä paikallisten yritysten ja toimijoiden kanssa. Opiskelijat pääsevät tutustumaan suomalaiseen työelämään työkokeilussa/työharjoittelussa ja vierailevat paikallisissa yrityksissä. Tarkoituksena on, että koulutuksen jälkeen opiskelijoilla on tarvittavat tiedot faktapohjaisten päätösten tekemiseen heidän tulevaisuudestaan suomalaisilla työmarkkinoilla.


Kutsu Kansallinen senioriliitto ry:n XXVII liittokokoukseen 18.11.2020 - Kansallinen senioriliitto ry\nKutsu Kansallinen senioriliitto ry:n XXVII liittokokoukseen 18.11.2020\nKokouskutsu: Varsinainen liittokokous\nAika: 18.11.2020 klo 10.00\nPaikka: Etäyhteyksin / Kansallismuseon auditorio, Mannerheimintie 34, 00100 HELSINKI\nKansallinen senioriliitto ry:n hallitus on kokouksessaan 9.9.2020 päättänyt siirtää aiemmin Savonlinnaan lokakuun alkuun kutsutun liittokokouksen koronapandemian johdosta. Samassa 9.9.2020 pitämässään kokouksessa liiton hallitus on päättänyt kutsua koolle varsinaisen liittokokouksen 18.11.2020, kello 10.00 alkaen. Liiton hallitus päätti, että kokoukseen voi osallistua tietoliikenneyhteyden avulla ja että kokouksessa voidaan käyttää asiamiehiä.\nSäännöissä tarkoitettu kokouspaikka on Kansallismuseon auditorio (osoite Mannerheimintie 34, 00100 Helsinki), mutta kaikille suositellaan korona-pandemiaan liittyvistä turvallisuussyistä johtuen etäosallistumista.\nEtäosallistuminen ja asiamiesten käyttö järjestetään nk. poikkeuslain (Laki väliaikaisesta poikkeamisesta osakeyhtiölaista, asunto-osakeyhtiölaista, osuuskuntalaista, yhdistyslaista ja eräistä muista yhteisölaeista Covid-19 epidemian leviämisen rajoittamiseksi 290/2020) ja sen jatkamiseksi annetun lain 117/2020 tarjoamien mahdollisuuksien mukaisesti.\nLiiton hallitus on päättänyt kokouksessaan kutsua kokouksen koolle siten, että kokoukseen voi osallistua tietoliikenneyhteyden avulla ja että kokouksessa käytetään asiamiehiä. Tavoitteena on, että kokous voidaan pitää turvallisesti ja niin, että tekniset yhteydet mahdollisimman varmasti toimivat.\nEtäosallistujalla tulee olla henkilökohtainen tietotekninen yhteys kokoukseen niin, että kameran ja mikrofonin käyttö on mahdollista. Jokainen osallistuja vastaa itse omien tietoliikenneyhteyksiensä ja laitteidensa toimivuudesta. Jos äänioikeutettu on epävarma tietoteknisistä valmiuksistaan, suositellaan asiamiehen käyttöä tai paikan päälle saapumista. Näin toimien voidaan osaltaan varmistaa kokouksen onnistuminen teknisesti.\nAsiamies voi edustaa liittokokouksessa yhtä tai useampaa liiton jäsenyhdistystä. Hänellä voi kuitenkin olla enintään kymmenesosa kokouksessa edustettujen jäsenten yhteenlasketusta äänimäärästä.\nLiittokokouksessa käsitellään sääntöjen kohdan 10 mukaiset asiat. Niihin kuuluvat liiton puheenjohtajan, kahden varapuheenjohtajan, valtuuston puheenjohtajan sekä valtuuston jäsenten ja varajäsenten valinta. Kokouksessa käsitellään myös selonteko liiton toiminnasta ja taloudenhoidosta kolmelta edelliseltä vuodelta ja määritellään tulevan toiminnan ja talouden yleiset suuntaviivat kolmeksi seuraavaksi vuodeksi sekä jäsenyhdistysten tekemät aloitteet.\nLiittokokouksessa käsitellään lisäksi liiton sääntömuutos liiton sääntöihin pykäliin 8, 9, 12 ja 13, joihin lisätään mahdollisuus etäosallistumiseen liiton hallituksen, valtuuston ja liittokokouksen kokoukseen ja sähköiseen kokouskutsuun.\nLiiton varsinaisilla jäsenillä, valtuustolla ja hallituksella on oikeus tehdä aloitteita liittokokoukselle.\nAloitteet on jätettävä liiton hallitukselle viimeistään kaksi (2) kuukautta ennen liittokokousta, eli 18.9.2020 mennessä. Aloitteet voi toimittaa postitse tai sähköpostitse liiton toimistoon. Aiemmin lähetettyjä aloitteita ei tarvitse lähettää uudelleen. Liiton hallitus lähettää tehdyt aloitteet viimeistään yksi (1) kuukausi ennen (18.10.2020) kokousta lausunnollaan varustettuna liiton varsinaisille jäsenille.\nLiittokokoukseen on kullakin paikallisyhdistyksellä ja valtakunnallisella yhdistyksellä oikeus yhteen (1) edustajaan kutakin alkavaa 200 jäsentä kohti ja kullakin piirijärjestöllä yhteen (1) edustajaan kutakin alkavaa 2 000 jäsentä kohti. Kokousedustus määräytyy liittokokousvuotta edeltävän vuoden\nviimeisenä päivänä (31.12.2019) olleen henkilöjäsenmäärän mukaan.\nEdustusoikeus liittokokouksessa on vain edellisen vuoden jäsenmaksunsa suorittaneiden varsinaisten jäsenten edustajilla, jotka jäsenyhdistys on ilmoittanut kokousedustajiksi liiton hallituksen määräämään aikaan mennessä ja sen määräämällä tavalla.\nKokoukseen on ilmoittauduttava sähköisesti Kansallisen senioriliiton ilmoittautumisjärjestelmään osoitteessa www.senioriliitto.fi. 10.11.2020 mennessä. Tämän jälkeen ilmoittautuneita ei oteta vastaan.\nTarkat ohjeet etäosallistumiseen ja asiamiesten käyttöön lähetetään yhdistyksille piakkoin. Kokousmateriaali ja aloitevastaukset postitetaan kuukausi ennen kokousta virallisille kokousedustajille ilmoittautumisen yhteydessä annettuun osoitteeseen (joko sähköposti tai katuosoite). Tämä kokouskutsu on lähetetty jäsenyhdistyksille sähköisesti 9.9.2020, kirjallisesti 10.9.2020 ja se julkaistaan myös 16.9.2020 ilmestyneessä Patinassa.\nLiittokokouksessa on läsnäolo- ja puheoikeus liiton kunniapuheenjohtajalla, kunniajäsenillä, tukijäsenillä, valtuuston ja hallituksen jäsenillä. Koronaturvallisuuden vuoksi liittokokoukseen ei myönnetä läsnäolo- ja puheoikeutta yhdistysten muille jäsenille kuin äänivaltaisille edustajille.\nAnneli Taina Matti Niiranen\nSenioriliitto esittää alueellisten palvelupisteiden perustamista vastaamaan ikäihmisten tiedon tarpeeseen 24.11.2021\nLue nyt Patina 5/2021 netissä! 18.11.2021\nEETU ry:n Eläkeläisparlamentti 17.11.2021 lähetys seurattavissa! 16.11.2021\nJäsen ilmoittaudu mukaan digisarjan luennolle! 16.11.2021\nLähde mukaan Patinan lukijamatkalle Portoon huhtikuussa 2022! 15.11.2021\nJäsensivuilla uutta sisältöä! 11.11.2021\nIlmoittaudu 10.11. juhlaluennolle! Aiheena Sukupolvien Suomi! 9.11.2021\nSeuraa Rohkeasti senioriksi -tapahtuman livelähetystä hankkeen sivuilta! 8.11.2021\nJuhlaristeilyn henkilömyynti on nyt auki! 4.11.2021\nJoulu lähestyy, kortit ja lahjat kätevästi senioriliiton shopista! 26.10.2021


STM, THL ja Kela tiedottavat:\nSuomi valmistelee EU:n koronarokotustodistusten antamista myös muissa maissa rokotetuille\nSosiaali- ja terveysministeriö, Terveyden ja hyvinvoinnin laitos sekä Kela ryhtyvät valmistelemaan teknistä toteutusta sekä toimintamallia, joiden avulla Suomessa voidaan myöntää EU:n koronarokotustodistus henkilöille, jotka on rokotettu EU:n ulkopuolisissa maissa Euroopan lääkeviraston (EMA) hyväksymillä covid-19-rokotteilla.\nLisäksi selvitetään mahdollisuutta myöntää todistus myös Maailman terveysjärjestön (WHO) hätäkäyttölistalla olevista rokotevalmisteista.\nSuomessa oleskelevat tai asuvat, EU:n ulkopuolisissa maissa rokotetut henkilöt voivat saada EU:n rokotustodistuksen Suomesta aikaisintaan lokakuun lopulla.\nSuomessa rokotetut henkilöt ovat voineet saada EU:n koronarokotustodistuksen 22.6. alkaen. EU:n todistus täydestä rokotussarjasta on voitu myöntää myös henkilöille, jotka ovat saaneet ensimmäisen rokoteannoksensa toisessa EU-jäsenvaltiossa tai EU:n ulkopuolisessa maassa ja toisen rokotusannoksensa Suomessa.\nLähtökohtaisesti koronarokotustodistuksen saa siitä maasta, missä rokotus on annettu. Mikäli henkilö on saanut rokotussarjan rokoteannokset eri EU-maissa, saa hän todistuksen täydestä rokotesarjasta siitä maasta, missä jälkimmäinen rokotuksista on annettu.\nTiettyjen EU:n ulkopuolisten maiden digitaaliset koronatodistukset voidaan jo tällä hetkellä tarkastaa digitaalisesti EU-maissa. Näitä maita ovat tällä hetkellä Islanti, Liechtenstein, Norja, Pohjois-Makedonia, San Marino, Sveitsi, Turkki, Ukraina ja Vatikaani.. Maiden määrä lisääntyy sitä mukaa, kun EU ja eri EU:n ulkopuoliset maat sopivat todistusten yhteentoimivuudesta.\nKukin EU-maa päättää itse millaisia koronatodistuksia se edellyttää maahan saapuvilta.\nKansalaiskysymykset Omakannan koronatodistuksista\nOmakannan asiakaspalvelu: [email protected]\nHuom. Omakannan asiakaspalvelussa ei ole mahdollista tarkistaa tai korjata henkilökohtaisia terveystietoja. Olethan näissä tapauksissa yhteydessä sinua hoitaneeseen terveydenhuollon yk-sikköön.\nKoronatodistuksissa olevat virheet tai puutteet:\nTerveydenhuolto: rokotteen antanut tai koronatestin ottanut organisaatio\nUlkomaiden todistusvaatimukset sekä laiva- ja lentoyhtiöiden todistuskäytännöt:\nmatkan kohdemaan omat korona-aiheiset verkkosivut tai laiva- ja lentoyhtiön omat verkkosivut ja asiakaspalvelukanavat\nPyydämme median yhteydenotot organisaatioiden keskitettyyn viestintään oheisen vastuujaon mukaisesti.\nKela: [email protected]\nOmakanta-palvelu ja koronatodistusten toteutus Omakannassa\nTHL: [email protected]\nTHL:n rokotusrekisteri, ammattilaisten kirjaaminen, tietojen alueellinen kattavuus, terveydenhuollon toimintamallit, ulkomailla annetut rokotukset, paperiset lomakkeet, tarkastussovellus\nSTM: [email protected]\nkoronatodistuksen rahoitus, kokonaissuunnitelma, tekniset ominaisuudet, juridiset asiat, EU-valmistelu, käyttötarkoitukset, todistukset osana maahantuloa, covid-19-tartuntojen torjunta rajat ylittävässä liikenteessä, maahantulomalli, muiden maiden käytännöt, tartuntatautilaki, raja-HE\nTerveydenhuollon organisaatioiden yhteydenotot pyydetään osoitteeseen: [email protected]\nUsein kysyttyä koronatodistuksesta (kanta.fi)\nMatkustaminen ja koronaviruspandemia - Infektiotaudit ja rokotukset (thl.fi)\nEU:n digitaalinen koronatodistus - Euroopan komissio (europa.eu)\nasiakkaat koronavirukset potilaat rokotus terveys tietojärjestelmät\nPress release 14.10.2021 10.38\nGovernment proposal on the COVID-19 vaccination passport to be submitted to Parliament in mid-September\nPress release 9.9.2021 16.58


Rakentamisen laatu ja isännöinti - Jukola7\nRakentamisen laatu ja isännöinti\nRakentamisen laatu ja asiakaspalvelu\nTalon rakentaja SKANSKA / Isännöinti REALIA\nTapaus: viemärin haju keittiössä 2019\nEdellisessä asunnossani oli ongelma – viemärikaasut tunkivat kylpyhuoneen lattiakaivosta huoneistoon. Kiinteistö oli 60-luvulta, ja putkiremppa oli tulossa. Siksi asialle ei voinut oikein tehdä mitään, ennen putkiremppaan. Tästä suivaantuneena päätin vuokrata täysin uuden asunnon, jotta varmasti ei olisi mitään sisäilmaongelmia\n#”&#¤%&tans. Muutetttuani uuteen kaksioon, huomasin että siellä haisee viemärikaasut keittiössä. U S K O M A T O N T A . PISTE\nKun käy katsomassa asuntoja, on normaalia että asunnoissa on vesilukko kuivunut ja viemäri voi haista asunnossa. Tästä “#¤&¤%tnan syystä oli melko vaikea huomata ongelmaa ennenkuin on muuttanut sisään asuntoon. Roudannut sinne siis joka ikisen kamppeensa.\nEi oo “%&#¤5ta todellista. Olin taas viemärikaasuongelmaisessa täysin uudessa asunnossa! No, vuoden vanhassa.\nEli joku “#¤%3nan idiootti (anteeksi voimasana) oli vielä asunut tässä asunnossa vuoden verran, tajuamatta että paskan haju nyt ei kuulu uuteen asuntoon tai normaaliin elämään yleensä. No, olimme Vantaalla, että tämä ei ole välttämättä ilmeistä. Itse olen Espoosta kotoisin.\nSitten reklamoimaan ja selvittämään asiaa\nJos olisin mökillä tai omakotitalossa, voisin yksinkertaisesti vain korjata asian. Piikkaisin tuon keittiön pois tuosta ja etsisin vuotokohdan.\nNyt joudun ensin vakuuttamaan ison liudan ihmisiä täysin näkymättömästä ongelmasta.\nSitten heidät pitäisi saada tekemään asialle jotain.\nSitten tämä jokin pitäisi vielä tehdä.\nAsiakas on jo valmiiksi ärsyyntynyt. Koen siis olevani asiakas tässä, koska maksan vuokraa asumisesta. Tämä ei välttämättä ole selvää huoltoyhtiölle, isännöitsijälle eikä muille prosessin osakkaille. On suuri vaara myös sille, että asunnon omistaja ei tajua että olen asiakas. Vuokra-asumisessa nämä roolit saattavat olla aivan päälaellaan. Käydessäni katsomassa asuntoja ja kun yhtä harkitsin ja sitten sain sähköpostin, niin välittäjä onnitteli minua uudesta asunnosta. Eikös minun olisi pitänyt onnitella välittäjää siitä, että hän sai myytyä kämpän? No, en sitten edes ottanut sitä asuntoa.\nASIAKAS = ASUKAS, TOIMITTAJA=HYPOTEEKKIYHTISTYS (OMISTAA ASUNNON), ASIAKASPALVELU=ISÄNNÖITSIJÄ,\nNo niin. Nyt on siis aika tehdä tästä asiasta reklamaation, pelkään pahinta, vaikea uskoa että tämä menisi yhtä hyvin kuin IKEAN tapauksessa.\nHomma tulille – itse kun tekee niin onnistuu\nEnsimmäisenä päivänän sain keikan auki. Huoltoliike oli jopa jo sunnuntaina lukenut meilinsä ja reagoinut asiaan, eli siirtänyt sitä digi putkessa eteenpäin!\nSoittelin kaikki tahot läpi heti aamusta ja spostasin ongelmista laajalti kaikille tahoille.\nHuoltoliike tuli jopa vieläpä paikanpäälle, kun isännöitsijä oli heidät siihen patistanut. Kertoivat kyllä suureen ääneen, että turha tulla paikalle, kun eivät mitään voi tehdä asialle. Ja että ei näistä taloyhtiöistä saa edes mitään rahaa, teollisuus sentään maksaa jotain. Aikovat siirtyä kokonaan sinne hommiin. Rehellistä puhetta, joka ei tosin auttanut minua yhtään.\nTulivat kuitenkin, koin että minua kuultiin. Isännöitsijä Realiasta ei vastannut puhelimeen. Hän kyllä laittoin meilin, että asia on tulilla.\nIsännöitsijä Realiasta ei soittanut takaisin koko päivänä eikä tänäänkään. Olisin kokenut tulleeni kuulluksi ihmisenä, jolla on haasteita asunnon suhteen.\nMaanantain iltana tajusin, että voin korjata ongelman tilapäisesti itse. Ajoin Starkkiin ja hain hieman rakennustarvikkeita. Ja kuinka hieno siitä tulikaan, kuva alla.\nNyt nuo viemärikaasut eivät sekoitu huoneilmaan, vaan menevät sujuvasti kaasutiiviissä putkessa ulos asunnosta. Mikä riemu!\nAsiakas (minä) kokee nyt näin\nisännöitsijä olisi voinut soittaa takaisin, vaikkakin asia eteni, koen että on hieman hassua että ei soita\nhuoltoyhtiö ei tajunnut, että he voisivat tehdä tilapäisen ratkaisun ja laskuttaa siitä Realiaa tai taloyhtiötä – nyt tein sen itse\noli ihan kiva rakennella, mutta eihän tämä ollut se mitä hain kun etsin vuokra-asuntoa\nJännityksellä odotan mitä tapahtuu seuraavaksi.\nDay Three – tiistai\nNyt toimijat hakevat asemiaan. Asiat tapahtuvat verkkaan. Itse olen päätynyt siihen, että sieltä vaan puuttuu tuo tiiviste viemäriputken pystynoususta 110mm. Se maksaa 1,2€/kpl tukkupakkauksena. Kinastelevien toimihenkilöiden kustannus per tunti lienee noin 350€. Arvioin että noin kahdessa viikossa digidigipilvikeskustelu ja sinkoilevat tiketit on kulminoitunut toiminnaksi. Itse ajattelin piikata keittiön helvettiin siitä noin 3 viikon kuluttua ja vaihtaa tuon tiivisteen itse.\nItse asiat on siis tämä – tiiviste 60 centtiä\nBetonilaatan sisällä menee viemäriputket, arvaus 110mm. Niistä lähtee yhde ylös\nyhteestä lähtee putki ylös 110mm, siihen tulee kuristus kapeammaksi, eli tällänen\nNyt jossain näissä on tiiviste päin prinkkalaa – etymologia – Sanonta “päin prinkkalaa” (alkuaan “päin Prinkkalan muuria”) on tiettävästi syntynyt 1820-luvulla, kun joku on ajanut vaununsa säpäleiksi lähtiessään Prinkkalan talossa järjestetyistä maaherran juhlista. Tiedät maaherrat, no ei tästä sen enempää – asiat ei muutu.\nHT KUPPITIIVISTE PIPELIFE 110\njotain tollasta sieltä puuttuu.\nSitten odotellaan. Äänestä, arvaa ja voita pullakahvit! Kauanko kestää että skandinaavinen palveluorganisaatio (huutonaurua LOL) saa tuon vaihdettua sieltä? Siis oikeammin, kauanko kestää että ne saa tapeltua läpi, että kuka sen vaihtaa?\nGoogle form kysely tässä linkissä Voittajalle pullakahvit tai smoothie! 🙂\nTäältä tähän, olen siis nyt mökillä hellan tulen ääressä kirjoittamassa ja näemmä aurinkokin nousi jo ja voittajatunti päättyy!\nProsessi etenee – Realia vastasi spostilla että homma on prosessissa. Tekninen isännöitsijä mainittu, jatkotoimet ja kartoitus. Eiköhän se siitä.\nMyös Skanska oli hereillä, instagramista tuli viesti, että näkivät tuon avautumiseni twitterissä ja instassa ja kyselivät lisätietoja.\nDigitys siis toimii ja pöhinä on käynnissä! Sitten vain odotettelen reaalimaailman tiivisteenvaihtoa! Toivoa on!\nWEEK 2 – Total silence\nTiistaihin mennessä ei ole tapahtunut mitään eikä ole kuulunut mitään. Hmm. Mitenköhän kauan tätä kannattaa odotella? Minua edelleen hämmästyttää se (tai siis ei edes hämmästytä, tunnen Suomen), että kukaan ei ole ottanut yhteyttä Realian puolelta. Olen tunteellinen höpsö ja olisin ilahtunut soitosta.\nAjattelin kohtapuoleen itse taas soitella sinne tänne, koska vaikutelma on se, että mitään ei tapahdu.\nPitäisikö pyytää Realia Isännöinniltä virallista kommenttia? No, asiahan on siis vireillä, mutta jotenkin vaan ihmettelen. Olenko hätäinen? Voisin siis itsekin korjata tuon, voisin kysyä ketä laskutan jos korjaan itse tuon homman…\nWEEK 3 – jokohan kohta tapahtuisi jotakin…\nViime viikolla Realia mainitsi Raksystemsin – mitään ei ole kuulunut toki. Alkaa vähitellen ärsyttää. Nyt pitänee soitella taas kierros sinne tänne. Kohta voisin itse korjata sen tiivisteen sieltä, mutta mieluusti laskuttaisin jotakuta sitten siitä.\nPerusajatushan minulla oli se, että vuokraan asunnon, joka SOVELTUU ASUMISEEN! Nyt tuo viemärikaasun haju tavallaan ei tue tätä ideaa asumisesta. Myrkyllistäkin se on.\nMikä on sopiva aika toimihenkilövatulointia modernissa skandinaviassa? Kauanko on sopivaa odotella tikettien siirtelyä tietojärjestelmästä toiseen?\nNo, oma arvioni on se, että kohta alkaa #¤%&&¤#%taa jonkin verran. Sitä paitsi, se minun oma teippiviritys oli tarkoitettu väliaikaiseski, kohta sitä pitää parantaa jos tämä venyy. Eli rakennan oman hienomman metallisen tai sitten korjaavan varsinaisen ongelman itse.\nViikko 4 – !\nSiunattua. Vasta kuukausi mennyt. No, nyt kävi Raksystemsin ukko tarkastamassa homma kameralla. Ja arvatkaas mitä! Sieltä puuttuu kokonaan se irtomuhvi tai siis viemäriyhde eli siis se koko liitos puuttuu! Siel on vaan kaks putkenpäätä sisäkkäin! Uskomatonta.\nToi vaatii jo syvällistä osaamattomuutta että tulee edes mieleen tehdä viemäriliitos noin! hurjaa. suomilaatu. avainlippu.\nJoku tollanen se on. Onniselta löytyy.\nHyvää on se, että vika löytyi. Nyt on mennyt se rapiat kuukausi kohta. Kauankohan tässä vielä kestää.\nHauskaa on se, että sain itse teipata tuon “virityksen” uudestaan kasaan, onneksi teippiä oli vielä jäljellä! Olisiko sen voinut tehdä joku muu? Raksystems? Realia-isännöinti? Huoltoliike? Asunnon omistaja? No, samapa tuo. Teippailu on kivaa.\ntuossa se näkyy. putket sisäkkäin. tiiviste puuttuu. hassua\nTälläi tää nyt menee. sitten taas odotellaan, että koska homma saadaan oikeesti korjattua…\nnyt mä teippasin sen taas ite kii… 🙂\nPitäisikö tästä hermostua? Nyt käynnistyy viikko viisi, eli yli kuukausi on mennyt. Nyt vika on saatu määriteltyä, mutta sitä ei ole vielä korjattu. Mihin tätä voisi verrata? Millaista tämä touhu on euroopassa tai venäjällä? Olemmeko me vain ihan hurjan hitaita vai kuinka? Jotenkin ihmettelen tätä touhua. Alkaa oikeastaa vähän jo ärsyttää tää juttu. Ehkä nyt voisi ainakin ilmoittaa vuokranantajalle, että en maksa täyttä vuokraa, mikä olisi sopiva kuristus? 50%?\nTagged with: avainlippu, isännöinti, kivistö, mikä auttaisi, osaamattomuus, rakentamisen laatu, realia, sisäilma, sisäilmaongelma, skanska, skanskan rakennuttama, suomilaatu, viemärikaasu